প্রথম রাউন্ডের ম্যাচে মাঝেমধ্যে তাঁকে ক্লান্ত দেখিয়েছে। ডাক্তারও ডাকলেন একবার। 
নোভাক জকোভিচ যদিও তাঁর ফিটনেস নিয়ে উঠে পড়া প্রশ্ন উড়িয়ে দিলেন। ইয়ের্জে ইয়ানোউইচকে চার সেটে হারিয়ে উঠে বিশ্বের এক নম্বর বলে দেন, তিনি একদম ঠিক আছেন। ফিটনেস নিয়ে চিন্তার কারণ নেই। 
যদিও টেনিসভক্তদের মনে প্রশ্ন শেষ হচ্ছে না। যুক্তরাষ্ট্র ওপেনে প্রথম ম্যাচ খেলতে নেমে প্রথম সেটের পঞ্চম গেমেই তাঁকে মেডিক্যাল টাইম আউট নিতে হয়। দেখে অনেকেরই মনে পড়ে যাচ্ছিল, উইম্বলডনে ক্লান্ত, অবসন্ন শরীরে জোকারের বিদায়ের সেই ছবি। উইম্বলডনে হেরে জকোভিচ সেদিন ইঙ্গিত দিয়েছিলেন, তিনি পুরো ফিট নন। যদিও তাঁর প্রকৃত চোট কোথায়, তা নিয়ে জল্পনা অব্যাহত। পুরোপুরি সেই রহস্যের সমাধান এখনও হয়নি।  
ইয়ানোউইচকে ৬-৩, ৫-৭, ৬-২, ৬-১ হারিয়ে দ্বিতীয় রাউন্ডে পৌঁছনোর দিনেও অজস্র প্রশ্ন ফিরে এসেছে তাঁর ফিটনেস নিয়ে। তাঁর ট্রেনারকে ম্যাসাজ করতে দেখে মনে হয়েছে, কব্জিতে চোট রয়েছে। কয়েকদিন আগে প্রচুর চাপাচাপিতে নোভাক ইঙ্গিত দিয়েছিলেন, তাঁর বাঁহাতের কব্জিতে চোট আছে। সেটা সারতে সময় লাগছে। 
ফ্লাশিং মেডোজে প্রথম ম্যাচেই অস্বস্তিতে পড়তে দেখে ফের জকোভিচের চোট নিয়ে উদ্বেগ ছড়িয়ে পড়েছে। তিনি নিজে যদিও সাংবাদিকদের প্রশ্নের মুখে বলেছেন, ‘‘মেডিক্যাল টাইম আউট নিয়েছিলাম আগাম সতর্কতা হিসাবে। আমার সব ঠিক আছে। সত্যি কথা বলতে কী, আমি প্রায়ই ডাক্তারি সাহায্য নিয়ে থাকি।’’ আরও বলেছেন, প্রত্যেক দিনই তিনি আবার উন্নতি করছেন এবং আশা করছেন, টুর্নামেন্ট যত এগোবে তত ফর্মের চূড়োয় উঠবেন তিনি। ‘‘কাল আবার একটা নতুন দিন। আশা করব, আমি আরও হাল্কা অনুভব করব। আরও সুস্থ বোধ করব। যাতে পরের ম্যাচে আমি সেরা খেলা খেলতে পারি।’’
কিন্তু তিনি নিজে যা-ই দাবি করুন, ফিটনেস নিয়ে আতঙ্ক উধাও হচ্ছে না। ইংল্যান্ডের একটি সংবাদপত্র রিপোর্ট করেছে যে, জকোভিচের খেলা দেখতে এলেও প্রথম ম্যাচের পরেই মার্কিন যুক্তরাষ্ট্র ছেড়ে চলে গিয়েছেন তাঁর পার্টনার ইয়েলেনা রিস্টিচ। তাঁকে গ্যালারিতে বেশ উদ্বিগ্নই দেখিয়েছে। জকোভিচের টেনিসের নেপথ্যে বেশ গুরুত্বপূর্ণ ভূমিকা সামলান ইয়েলেনা। এমনকী, বরিস বেকার-সহ জকোভিচের কোচদের সঙ্গেও তাঁর খুব ভাল সম্পর্ক। 
টেনিস দুনিয়ায় যদিও বিস্ময়েরই সৃষ্টি হয়েছে যে, হঠাৎ করে কী এমন ঘটল জকোভিচের শরীরে যে, তাঁকে একেবারেই ফুরফুরে দেখাচ্ছে না? বছরের শুরু থেকে তিনি দারুণ ফর্মে ছিলেন। একচ্ছত্র শাসকের মতো খেলে তিনি ১১ এবং ১২ নম্বর গ্র্যান্ড স্ল্যাম জিতে নেন অস্ট্রেলীয় ওপেন এবং ফরাসি ওপেনে। তখন তাঁকে আটকানোর মতো খেলোয়াড়ই কেউ খুঁজে পাচ্ছিলেন না। এরপর উইম্বলডনে তৃতীয় রাউন্ডে আচমকা স্যাম কোয়েরির কাছে হেরে যান বিশ্বের এক নম্বর। তখন থেকেই শারীরিক সমস্যা নিয়ে জল্পনা শুরু। রিও অলিম্পিক্সেও প্রথম রাউন্ডেই দেল পোত্রোর কাছে হারেন জকোভিচ। 
ফ্লাশিং মেডোজে প্রথম রাউন্ডের ম্যাচে জিতলেও পুরনো সেই ছন্দ দেখা যায়নি জকোভিচের খেলায়। ইয়ানোউইচ এর আগে মাত্র একবারই যুক্তরাষ্ট্র ওপেনে প্রথম রাউন্ডের বাধা টপকেছেন। জকোভিচের থেকে র‌্যাঙ্কিংয়ে তিনি ২৪৬ নম্বর পিছিয়ে। তাই হয়তো সেরা ফর্মে না থাকলেও খুব একটা বিপদের মুখে পড়তে হয়নি জোকারকে। এরপর তিনি খেলবেন চেক প্রজাতন্ত্রের জিরি ভেসেলির বিরুদ্ধে। যাঁর সঙ্গে পাঁচ সেটে দুর্দান্ত লড়াই করার পরেও হেরে গেলেন ভারতের সাকেত মাইনেনি।  
প্রথম দিনের শেষে ফ্লাশিং মেডোজে সবচেয়ে আলোচিত বিষয় হচ্ছে, জকোভিচের ফিটনেস। কারও ভোলার কথা নয় যে, অবসাদজনিত রোগে ভুগতেন বলে গ্লুকোটিন-বর্জিত খাদ্য খেতে হয় সার্বিয়ার তারকাকে। শারীরিক কোনও রোগ কি ফিরে এল? নাকি নাদালের মতোই চোট-আঘাতের ধাক্কা শুরু হয়ে গেল তাঁর জীবনে? 
টেনিসদুনিয়া উত্তর জানার জন্য তীব্র কোতূহল নিয়ে অপেক্ষায়!